WASE DUA
Na Cava Sara Mada e Kaya na iVolatabu me Baleti Koya na Kalou?
E kauaitaki iko beka na Kalou?
O cei na yaca ni Kalou? E Kalou vakacava?
E rawa beka nida veivolekati kei na Kalou?
KE O dau veivosaki kei ira na gone, sega ni vakabekataki ni o vakadinadinataka ni dau levu sara na nodra taro. Levu e sa dau tekivu sara ga na nodra vakatataro nira se qai kilavosa ga. Nira vakatarogi iko, era na raici iko cake qai laurai e matadra na nodra via kila dina na ka. Era na taroga beka na taro vaka oqo: Na cava e karakarawa kina na lomalagi? O cei e vakavulici ira na manumanu mera dau sere? Era buli ena cava na kalokalo? De dua o dau solia nomu vinaka kece mo sauma na nodra taro, ia e sega ni dau rawarawa. Na nomu isaunitaro vinaka duadua mada ga e rawa ni vakavurea e dua tale na taro: Baleta?
2 Ia, sega ni o ira ga na gone era dau taro. Nida tubu cake meda tamata bula, e sega ni cegu na noda dau taro ena noda via kila na ka, me matata vei keda na ka meda cakava, meda kila na leqa e rawa ni basika kei na kena iwali, me vakacegui keda tale ga ena so na ka eda dau lomatarotarotaka. Ia, e levu era sa sega ni dau via taro, era sa sega mada ga ni taroga na veika e bibi mera kila. Ke votu mada ga e lomadra e so na taro, sa sega ni dau gu na yalodra mera vakasaqara na kena isau.
3 Vakasamataka mada na taro ena waqa ni ivola oqo, na taro e tarogi ena ivakamacala taumada, se kena era tarogi ena itekitekivu ni wase oqo. Oqo e so na taro bibi dina. Ia, e levu e sa oti vakadua na nodra via vakasaqara na isau ni taro vaka oqo. Ena vuku ni cava? E tiko beka ena iVolatabu na kedra isau? Era nanuma e so ni rui dredre mera kila na ka e kaya na iVolatabu me baleta na veika oqo. E so tale era nanuma ni ka vakamadua na taro. E so tale era kaya ni taro vaka oqo e dodonu ga mera kauaitaka na iliuliu ni lotu kei ira na qasenivuli, e sega ni yaga meda via lai kila. Ia, na cava o nanuma?
4 De dua e tiko e so na taro bibi o dau via kila tu na kedra isau. So beka na gauna o dau vaqaqa se ‘Cava na inaki ni noda bula? Kena inaki beka ga meda sucu mai, da qase yani, da mate tale? Ke tiko na Kalou, e Kalou vakacava?’ E ka vakayalomatua meda taroga na taro vaka oqo, e bibi tale ga meda saga sara meda kila na kedra isau dodonu. A kaya na qasenivuli rogo o Jisu Karisito: “Dou kerekere [“vakatataro tiko ga,” NW], ka na soli vei kemudou: dou vakasaqara [“tiko ga”], ka dou na kunea; dou tukituki [“tiko ga”], ka na dolavi vei kemudou.”—Maciu 7:7.
5 Ke o “vakasaqara tiko ga” mo kila na isau ni taro bibi e so, o na vakadinata ni ka ni veivakalougatataki dina na nomu vakasaqaqara. (Vosa Vakaibalebale 2:1-5) Kua ni kauaitaka na ka era vakatukuna e so, baleta ni tiko dina ena iVolatabu na isau ni taro eda dau vakataroga. E sega ni dredre mo kila na kedra isau. Na nomu kila tale ga ena vakacegui iko, o na nuidei kina, ena vakainaki tale ga kina nomu bula. Ia, meda tekivu mada ena noda dikeva e dua na taro e dau sega tu ni matata vei ira e levu ena gauna oqo na kena isau.
E YALODUA BEKA NA KALOU QAI SEGA NI DAU VEIKAUAITAKI?
6 Levu era nanuma ni isau ni taro oqo na io. Na vuna baleta era nanuma ni kevaka e kauaitaki keda na Kalou, sa dodonu me vinaka cake na vuravura! Eda raica e veiyasa i vuravura na ivalu, veicati, kei na bula vakaloloma. O keda yadua eda dau tauvimate, eda rarawa, ra qai takali tiko yani na wekada. Era kaya kina e levu, ‘Ke kauaitaki keda na Kalou, ke kauaitaka tale ga na leqa eda sotava voli, sega li ni na tarova mera kua ni yaco?’
7 Kuria oya na nodra vakavuna na iliuliu ni lotu mera vakabauta na lewenivanua ni dau yalodua na Kalou. Ena sala cava? Ni yaco na leqa tubukoso, era dau kaya ni inaki ni Kalou. Ena nodra vakayacora oqo era sa tukuna tiko kina ni bale vua na Kalou na veika vakaloloma e dau yacovi keda. Oya beka na ka dina me baleti koya na Kalou? Na cava sara mada e kaya na iVolatabu? E sauma na Jemesa 1:13: ‘Ni sa veretaki e dua, me kua ni kaya, Sa veretaki au na Kalou: ni sa sega ni dau veiveretaki na Kalou, sa sega ni dau veretaka e dua na tamata o koya.’ Kena ibalebale oqo ni sega vakadua ni vakavuna na Kalou na veika ca e yaco tu ena veiyasa i vuravura nikua. (Jope 34:10-12) E vakalaiva tu o koya me yaco na veika ca. Ia, e duidui sara na nona vakalaiva e dua na ka me yaco mai na nona vakavuna na ka e yaco.
8 Kena ivakaraitaki, vakasamataka mada e dua na tama dauloloma e se tiko vata voli ga kei koya e dua na luvena e sa cauravou. Ni sa viavialevu mai na luvena qai via biubiu e vale, ena sega ni tarovi koya o tamana. Lai lako vakaca sara o gone, sotava tale ga e levu na leqa. Me beitaki beka o tamana ni vakavuna na leqa nei luvena? Sega. (Luke 15:11-13) Na Kalou tale ga e sega ni tarovi keda na tamata ke da sa digia meda muria na sala ca, ia e sega ni vakavuna o koya na rarawa eda sotava ena vuku ni sala ca eda sa digia meda muria. E macala vakasigalevu gona ni sega ni dodonu me beitaki na Kalou ena leqa lelevu e sotava na tamata.
9 E tiko na vuna vinaka e vakalaiva kina na Kalou meda muria na tamata na sala ca eda sa digia. E sega ni gadrevi vua na Dauveibuli vuku qai kaukaua me vakaraitaka vei keda na vuna. Ia, e vakaraitaka vei keda ena vuku wale ga ni nona loloma. O na raica e so vei ira na vuna oqo ena Wase 11. Ia, mo nanuma tiko ni sega ni bale vua na Kalou na leqa eda sotava. E kena veibasai sara ni o koya duadua ga e vakarautaka vei keda na kena iwali!—Aisea 33:2.
10 Kena ikuri, e dau dodonu na Kalou. (Aisea 6:3) Kena ibalebale oqo ni savasava o koya, e sega ni vakamelei rawa. E sega ni kune vua e dua na ca. E rawa gona nida vakararavi vakatabakidua vua. Sa sega tu ga ni rawa ni vakayacori oqori vua na tamata ni vaka me sa dau tiki tu ni noda bula na veidabui kei na lawaki. Kevaka mada ga e saga ena nona vinaka kece e dua na iliuliu vakatamata me cakava na ka e dodonu, ena sega tiko ga vua na kaukaua me vakavinakataka kina na leqa e sa mai vakavuna e dua tale. Ia, e sega ni vakaiyalayala na kaukaua ni Kalou. E rawa ni kauta laivi na veika ca e sa mai bika tu na kawatamata, sa yalataka tale ga ni na vakayacora. Ia, ni sa na vakayacora dina, sa na qai takali vakadua sara ga na veika ca kece!—Same 37:9-11.
E RAICA VAKACAVA NA KALOU NA VEIKA TAWADODONU EDA SOTAVA?
11 E raica vakacava na Kalou na veika e yaco tiko e vuravura, kei na veika o sotava tiko ena gauna oqo? E tukuna na iVolatabu ni dau “vinakata na ka dodonu” na Kalou. (Same 37:28) E kauaitaka vakalevu o koya na ka e dodonu kei na ka e sega ni dodonu. E cata na veika tawadodonu kece. E kaya na iVolatabu ni ‘rarawa na lomana’ ena gauna e vakasinaiti vuravura kina na veika ca ena dua na gauna sa oti. (Vakatekivu 6:5, 6) E sega ni veisau na Kalou. (Malakai 3:6) E se cata tiko ga na veika ca e sa mai vakavuna tu na rarawa ni kawatamata ena gauna oqo. E sega tale ga ni taleitaka me raici keda nida rarawa. E kaya na iVolatabu ni ‘dau nanumi’ keda o koya.—1 Pita 5:7.
12 Eda vakadeitaka vakacava ni cata dina na Kalou nona raica na noda rarawa? Oqo e so tale na kena ivakadinadina. E kaya na iVolatabu ni buli na tamata me ucuya na Kalou. (Vakatekivu 1:26) O koya gona, e mai tiko vei keda na itovo vinaka baleta ni oqo na itovo e kilai tani kina na Kalou. Me kena ivakaraitaki, e dau mositi iko beka nomu raica nira vakararawataki o ira e sega sara ga na nodra cala? Ke sa rawa mo kauaitaka na veika tawadodonu vaka oqo, sa na qai wacava sara na nona kauai na Kalou!
13 Na loloma e dua na itovo vakasakiti ni tamata. Oqo e itovo ga ni Kalou. E kaya na iVolatabu ni “sa loloma na Kalou.” (1 Joni 4:8) Eda loloma baleta ni dau loloma na Kalou. Ena uqeti iko beka na nomu loloma mo vakaotia kina na rarawa kei na veika tawadodonu o raica tu nikua e vuravura? Ke tu vei iko na kaukaua, o na vakayacora sara ga! Se vakaevei? Oqo tale ga na ka ena cakava na Kalou. Ena muduka na veika rarawa kei na veika tawadodonu. Na vosa ni yalayala era volai ena ivakamacala taumada ni ivola oqo e sega ni tadra wale ga se meda vakanuinuikara wale tu ga kina. Na vosa ni yalayala ni Kalou ena sega ni daro! Ia, o na qai vakabauta na vosa ni yalayala kece oqo kevaka o kilai koya vinaka na Kalou a yalataka.
E VINAKATA NA KALOU MO KILAI KOYA
14 Ke dua e via kilai iko, na cava beka o na cakava? Sega li ni o na tukuna vua na yacamu? Vakacava na Kalou, e tiko beka na yacana? Levu na lotu era kaya ni yacana na “Kalou” se “Turaga,” ia oqo erau sega ni yaca. Erau icavuti, me vaka ga na “tui” kei na “peresitedi.” E tukuna na iVolatabu e levu na kena icavuti na Kalou. Na “Kalou” kei na “Turaga” e rua ga vei ira na icavuti oqo. E tukuna tale ga na iVolatabu ni yaca ni Kalou o Jiova. E kaya na Same 83:18: “Sai kemuni na yacamuni ga ko JIOVA, sa Cecere sara duaduaga e vuravura taucoko.” Ke sega ni tiko ena nomu iVolatabu na yaca oqo, e vinaka mo raica na iKuri ni na vakamacalataka na vuna. De dua o na kurabui mo kila ni yaca ni Kalou e volai vakavica na udolu ena ivolavivigi makawa ni iVolatabu. E macala gona ni vinakata o Jiova mo kila na yacana, mo vakayagataka tale ga. E rawa nida kaya ni vakayagataka o koya na iVolatabu mo rawa ni kilai koya kina.
15 Na Kalou e vakatokai koya ena dua na yaca e titobu sara na kena ibalebale. Na yacana, Jiova, e kena ibalebale ni rawa vua na Kalou me vakayacora na nona vosa ni yalayala kece, me vakayacora tale ga na veika e sa nakita tu.* E duatani duadua na yaca ni Kalou, e vakasakiti. O koya duadua ga e vakatokai ena yaca oya. E levu sara na sala e duatani duadua kina o Jiova. Na sala cava soti?
16 Eda sa raica ena ka e kaya na Same 83:18 ni o Jiova e “Cecere sara duaduaga e vuravura taucoko. “E vakatokai tale ga o Jiova me “Kalou Kaukaua Duadua ga.” E kaya na Vakatakila 15:3: “A ka levu ka veivakurabuitaki na nomuni cakacaka, na Turaga na Kalou Kaukauwa [“Duadua ga,” NW]; sa dodonu ka dina na nomuni valavala, oi kemuni na Tui ni veigauna kecega.” Na icavuti “Kalou Kaukaua Duadua ga” e dusia ni kaukaua duadua o koya vei ira na kabula kece. E sega ni dua e tautauvata kei koya ena kaukaua; e sega ni vakatauvatani rawa. Eda kila tale ga ena kena icavuti na “Tui ni veigauna kecega” e dua tale na sala e sega ni vakatauvatani rawa kina kei na dua tale. O koya duadua ga e sega na nona itekitekivu, e sega tale ga na nona ivakataotioti. E kaya na Same 90:2: “Sai kemuni ga na Kalou e sega ni tubu ka sega ni mudu.” Oqo e dua na ka vakatubuqoroqoro dina se vakacava?
17 E dua tale na sala e duatani duadua ga kina o Jiova oya ni o koya duadua ga na Dauveibuli. E kaya na Vakatakila 4:11: “Kemuni [“Jiova,” NW] na neitou Turaga kei na neitou Kalou, sa dodonu me ia vei kemuni na vakarokoroko kei na veidokadokai, kei na kaukauwa: ni sai kemuni ka bulia na ka kecega, era sa buli ga ka tu dei talega e na nomuni lewa.” Na ka kece o rawa ni vakasamataka—se na veika bula vakayalo mai lomalagi, se veikalokalo era sausauriva ena bogi, se vuata ena kena veimataqali, se na ika ena loma ni uciwai vaka kina ena wasa liwa—e bulia kece o Jiova!
E RAWA BEKA NI O VOLEKATI JIOVA?
18 E so era sega ni marau nira wilika e so na itovo qoroi i Jiova. Era nanuma ni sa rui cecere na Kalou, qai dredre mera toro voleka vua. Era nanuma tale ga ni sega sara ga ni kauaitaki ira. E dina beka na vakasama oqo? E duatani sara na ka e tukuna na iVolatabu. E kaya me baleti Jiova: ‘E sega ni yawa o koya vei keda yadua.’ (Cakacaka 17:27) Sa rauta me uqeti keda na iVolatabu: “Toro voleka yani vua na Kalou, ka na toro voleka mai vei kemudou ko koya.”—Jemesa 4:8.
19 Na cava mo cakava mo toro voleka kina vua na Kalou? Kena imatai, tomana tiko ga na ka o sa tekivuna oqo—nomu vulica na veika e baleti koya na Kalou. A kaya o Jisu: “Sai koya oqo na bula tawa mudu, me ra kilai kemuni na Kalou dina duaduaga, kei Jisu Karisito ko koya ko ni a tala mai.” (Joni 17:3) Io, e kaya na iVolatabu ni noda vulica na veika e baleti Jiova kei Jisu eda na rawata kina na “bula tawamudu”! Me vaka ga e sa tukuni oti, “sa loloma na Kalou.” (1 Joni 4:16) E levu tale tu na idivi kei Jiova. Me kena ivakaraitaki, e kaya na iVolatabu ni o Jiova e “Kalou, sa yalololoma ka daulomasoli, sa vosovoso vakadede, ka levu na nona yalovinaka kei na dina.” (Lako Yani 34:6) E “dauyalovinaka, ka daulomadonu.” (Same 86:5) E Kalou dau vosota. (2 Pita 3:9) E yalosavasava. (Vakatakila 15:4) Ni o wilika na iVolatabu, o na vakadinadinataka nira laurai dina vei Jiova na itovo totoka oqo kei na levu tale.
20 E dina nida na sega ni raica rawa na Kalou baleta ni ka bula vakayalo tawarairai. (Joni 1:18; 4:24; 1 Timoci 1:17) Ia, eda na rawa ni kilai koya vinaka sara ena noda vulica ena iVolatabu na veika e baleti koya. Me vaka e kaya na daunisame, e rawa nida ‘raica na lagilagi i Jiova.’ (Same 27:4; Roma 1:20) Na levu ga ni nomu vulici Jiova na levu tale ga ni nomu taleitaki koya kei na nomu gadreva mo toro voleka vua.
21 O sa na qai taura rawa na vuna e kaya kina na iVolatabu meda okati Jiova me Tamada. (Maciu 6:9) E sega wale ga ni vakavuna o koya na noda bula, e vinakata tale ga meda marautaka na noda bula, me vaka ga ena vinakata e dua na tama dauloloma vei ira na luvena. (Same 36:9) E tukuna tale ga na iVolatabu ni tamata e rawa ni veitokani voleka kei na Kalou. (Jemesa 2:23, VV) Vakasamataka mada—e rawa ni nomu itokani o koya e bulia na lomalagi kei na vuravura!
22 Ni o vulica tiko na iVolatabu, de dua e so era lecava na veika vinaka o vulica era na saga mera tarova nomu vuli. De dua era na leqataka ni o sa na veisautaka nomu vakabauta. Ia, kua sara ni vakalaiva me dua e vakalatilati ena nomu bucina na veiwekani vinaka duadua—oya na nomu veiwekani kei na Kalou.
23 E macala ni tiko e so na ka ena taura na gauna mo qai kila. Ia, me kua ni tarova na nomu dau taro. Oqo ena gadrevi kina vei iko na yalomalumalumu, mo kua tale ga ni madua. O Jisu li e kaya meda dau yalomalumalumu, me vakataki ira na gonelalai. (Maciu 18:2-4) Eda sega tale ga ni vulagi vei ira na gonelalai, ni dau nodra cakacaka na taro. E vinakata na Kalou mo kila na isau ni taro o dau via kila tu me baleti koya. Oya na vuna era vakacaucautaki kina ena iVolatabu o ira na dau via kila na Kalou. O ira oqo era vakasaqaqara vagumatua ena iVolatabu mera vakadeitaka kina na veika era vulica.—Cakacaka 17:11.
24 Na sala vinaka duadua eda na kilai Jiova kina oya meda vulica na iVolatabu. E sega tale ni dua na ivola e tautauvata kei na iVolatabu. Ena sala cava? Ena tasereki oqo ena ulutaga e tarava.
NA KA E KAYA NA IVOLATABU
- E kauaitaki iko dina na Kalou.—1 Pita 5:7.
- Na yaca ni Kalou o Jiova.—Same 83:18.
- E sureti iko o Jiova mo toro voleka yani vua.—Jemesa 4:8.
- O Jiova e Kalou yalololoma, dau lomasoli, vosovoso vakadede.—Lako Yani 34:6; 1 Joni 4:8, 16.
* Ena ikuri ni ivakamacala me baleta na ibalebale ni yaca i Jiova kei na kena icavucavuti, raica na iKuri.
Taro ni Vuli
1, 2. Na cava e vinaka kina meda dau taro?
3. E levu e sa oti vakadua na nodra via vakasaqara na isau ni taro bibi e so. Ena vuku ni cava?
4, 5. Na cava e so na taro bibi eda dau vakataroga? Na cava meda saga kina meda kila na kedra isau?
6. Na cava era nanuma kina e levu ni sega ni kauaitaki keda na Kalou?
7. (a) Era vakavuna vakacava na iliuliu ni lotu mera vakabauta e levu ni dau yalodua na Kalou? (b) Na cava sara mada e kaya na iVolatabu me baleta na veika vakaloloma eda dau sotava ena so na gauna?
8, 9. (a) O na vakamacalataka vakacava na duidui ni nona vakalaiva e dua na ca, kei na nona vakavuna na ca? (b) Na cava eda na sega ni vakamelea rawa kina na vakatulewa ni Kalou me vakalaiva na tamata me muria mada na sala ca e sa digia?
10. Na cava e rawa nida nuidei kina ni Kalou ena vakaotia vakadua na veika ca?
11. (a) E raica vakacava na Kalou na veika tawadodonu? (b) E raica vakacava na Kalou na veika rarawa o dau sotava?
12, 13. (a) Na cava e tu kina vei keda e so na itovo vinaka me vaka na loloma? E vakacava na noda raici vuravura ena vuku ni noda loloma? (b) Na cava eda vakabauta kina ni na vakayacora dina ga na Kalou e dua na ka ena leqa sa tarai vuravura tu?
14. O cei na yaca ni Kalou? Na cava meda vakayagataka kina?
15. Na cava na ibalebale ni yaca, Jiova?
16, 17. Na cava eda vulica me baleti Jiova ena vica na kena icavuti oqo: (a) “Kalou Kaukaua Duadua ga”? (b) “Tui ni veigauna kecega”? (c) “Dauveibuli”?
18. Na cava era nanuma kina e so ni sa na sega tu ga ni rawa nira toro voleka yani vua na Kalou? Ia, na cava e tukuna na iVolatabu?
19. (a) Na cava na itekitekivu ni noda toro voleka vua na Kalou? Na cava na kena yaga vei keda? (b) Na idivi cava kei Jiova o taleitaka vakalevu?
20-22. (a) Me vakadredretaka beka noda toro voleka vua na Kalou na noda sega ni raici koya? Vakamacalataka. (b) Na cava era na saga beka mera cakava e so era lecava na veika vinaka o vulica tiko? Ia, na cava mo cakava?
23, 24. (a) Ni toso tiko nomu vuli, na cava mo dau taro tiko ga kina? (b) Na cava ena tasereki ena ulutaga e tarava?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn